《古离别二首 其二》
明代·胡应麟

驱车出郭门，徘徊望都邑。念我平生亲，聚散何仓卒。

白露涂中平，清霜被原隰。惊飙动地起，黄叶无宁夕。

羁禽怀故林，疲马倦行役。群雁西南翔，哀音正嘹呖。

岂无盈尊酒，执手歧路侧。飞觞属华筵，行子相向立。

别离在须臾，沈忧万端集。去去勿复论，红颜中道掷。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。